LT Europos Sąjungos oficialusis leidinys C 180/2

Pranešimas apie antidempingo procedūros, susijusios su tam tikrų Kinijos Liaudies Respublikos kilmės magnezijos plytų importavimu, inicijavimą

(2004/C 180/02)

Komisija gavo skundą pagal Tarybos reglamento (EB) Nr. 384/96 (1) (toliau – pamatinis reglamentas) 5 straipsnio nuostatas, kuriame teigiama, kad tam tikros Kinijos Respublikos (toliau – suinteresuota šalis) kilmės magnezijos plytos importuojamos taikant dempingo priemones ir dėl to Bendrijos pramonė patiria materialios žalos.

1. Skundas

Skundą 2004 m. birželio 7 d. gamintojų, gaminančių didesnę, šiuo atveju daugiau kaip 50 %, visos Bendrijoje gaminamos magnezijos plytų produkcijos dalį, vardu pateikė European Refractories Producers Federation (P.R.E., Europos ugniai atsparių medžiagų gamintojų federacija, toliau – pareiškėjas).

2. Produktas

Produktas, kuriam esą taikomos dempingo priemonės, yra Kinijos Liaudies Respublikos kilmės chemiškai sukibusios nedegtos magnezijos plytos, kuriose yra ne mažiau kaip 80 % MgO, kurių sudėtyje yra arba nėra magnezito (toliau – aptariamasis produktas), paprastai klasifikuojamas KN kodu 68 15 91 00 ir 68 15 99 10. Šie KN kodai nurodomi tik informavimo tikslais.

3. Įtarimas taikius dempingą

Atsižvelgdamas į pamatinio reglamento 2 straipsnio 7 dalies nuostatas, pareiškėjas Kinijos Liaudies Respublikai normaliąją vertę nustatė pagal kainą rinkos ekonomikos šalyje, paminėtoje šio pranešimo 5.1 dalies d punkte. Įtarimas taikius dempingą grindžiamas minėtu būdu apskaičiuotos normaliosios vertės sulyginimu su aptariamojo produkto eksporto kainomis, kai šis parduodamas eksportui į Bendriją.

Tuo remiantis apskaičiuotas dempingo skirtumas yra svarbus.

4. Įtarimas padarius žalą

Pareiškėjas pateikė įrodymų, kad bendras aptariamojo produkto importas iš Kinijos Liaudies Respublikos padidėjo ir absoliučiai, ir kaip rinkos dalis.

Tvirtinama, kad, be kitų pasekmių, importuojamo produkto kiekis ir kainos turėjo neigiamą poveikį Bendrijos pramonės parduotam kiekiui ir jos nustatytam kainų lygiui, ir tai labai paveikė Bendrijos pramonės veiklos rezultatus, finansinę padėtį bei užimtumą.

5. Procedūra

Komisija, pasikonsultavusi su Patariamuoju komitetu ir nustačiusi, kad skundas pateiktas Bendrijos pramonės arba jos vardu ir kad yra pakankamai procedūros inicijavimą pagrindžiančių įrodymų, pradeda tyrimą pagal pamatinio reglamento 5 straipsnio nuostatas.

5.1. Dempingo ir žalos nustatymo procedūra

Atliekant tyrimą bus nustatyta, ar Kinijos Liaudies Respublikos kilmės aptariamajam produktui yra taikomos dempingo priemonės ir ar šis dempingas padarė žalos.

a) Atranka

Atsižvelgdama į tai, kad šiame procese dalyvauja tikrai daug suinteresuotų šalių, Komisija gali nuspręsti taikyti atranką pagal pamatinio reglamento 17 straipsnio nuostatas.

i) Kinijos Liaudies Respublikos eksportuotojų/gamintojų atranka

Kad Komisija galėtų nuspręsti, ar būtina atlikti atranką, o jei taip, kad atrinktų pavyzdį, reikalaujama, kad visi eksportuotojai/gamintojai arba jų vardu veikiantys atstovai praneštų apie save, t. y. per 6 dalies b punkto i papunktyje nustatytą laiką susisiektų su Komisija ir apie savo kompaniją arba kompanijas pateiktų tokią šio pranešimo 7 dalyje nurodyto formato informaciją:

— pavadinimas, adresas, elektroninio pašto adresas, telefono, fakso ir (arba) telekso numeriai ir asmuo pasiteirauti,

— nuo 2003 m. balandžio 1 d. iki 2004 m. kovo 31 d. eksportui į Bendriją parduoto aptariamojo produkto apyvarta vietine valiuta ir kiekis tonomis,

— nuo 2003 m. balandžio 1 d. iki 2004 m. kovo 31 d. vietinėje rinkoje parduoto aptariamojo produkto apyvarta vietine valiuta ir kiekis tonomis,

— ar kompanija arba kompanijos ketina prašyti nustatyti individualų (dempingo) skirtumą (2) (individualių (dempingo) skirtumų gali reikalauti tik gamintojai),

— tiksliai nurodyta kompanijos arba kompanijų veikla, susijusi su aptariamojo produkto gamyba,

— visų susijusių į aptariamojo produkto gamybą ir (arba) pardavimą (eksportui arba vietinėje rinkoje) įsitraukusių kompanijų (3) pavadinimai ir tiksliai nurodyta veikla,

— visa kita tinkama informacija, kuri padėtų Komisijai atrinkti pavyzdį,

— nuoroda į tai, ar kompanija arba kompanijos sutinka būti atrinktos, t. y. užpildyti klausimyną ir pritarti jų atsakymo ištyrimui iš karto.

Komisija, norėdama gauti informaciją, jos nuomone, būtiną eksportuotojų/gamintojų atrankai, susisiekia dar ir su eksportuojančios šalies institucijomis ir visomis žinomomis eksportuotojų/gamintojų asociacijomis.

ii) Galutinė pavyzdžių atranka

Visos suinteresuotos šalys, pageidaujančios pateikti pavyzdžio atrankai reikalingą informaciją, turi tai padaryti per šio pranešimo 6 dalies b punkto ii papunktyje nustatytą laiką.

Komisija galutinę pavyzdžių atranką ketina atlikti pasitarusi su suinteresuotomis šalimis, kurios pageidauja būti atrinktos pavyzdžiui.

Pavyzdžiui atrinktos kompanijos per šio pranešimo 6 dalies b punkto iii papunktyje nustatytą laiką turi užpildyti klausimyną ir bendradarbiauti atliekant tyrimą.

Jei bendradarbiaujama nepakankamai, Komisija, laikydamasi pamatinio reglamento 17 straipsnio 4 dalies ir 18 straipsnio nuostatų, savo išvadas gali daryti remdamasi turimais faktais.

b) Klausimynai

Kad gautų savo tyrimui būtiną informaciją, Komisija Bendrijos pramonės įmonėms ir gamintojų asociacijoms, atrinktiems Kinijos Liaudies Respublikos eksportuotojams/gamintojams, eksportuotojų/gamintojų asociacijoms, importuotojams, skunde paminėtoms importuotojų asociacijoms ir eksportuojančios šalies institucijoms išsiųs klausimynus.

Kinijos Liaudies Respublikos eksportuotojai/gamintojai, prašantys nustatyti individualų skirtumą, kad būtų taikomos pamatinio reglamento 17 straipsnio 3 dalies ir 9 straipsnio 6 dalies nuostatos, per šio pranešimo 6 dalies a punkto ii papunktyje nustatytą laiką turi pateikti užpildytą klausimyną. Todėl jie turi per šio pranešimo 6 dalies a punkto i papunktyje nustatytą laiką paprašyti klausimyno. Tačiau šios šalys turėtų žinoti, kad jei pavyzdžių atranka taikoma eksportuotojams/gamintojams, Komisija vis tiek nusprendžia neapskaičiuoti jiems individualaus skirtumo, kai eksportuotojų/gamintojų yra tiek daug, kad individualus nagrinėjimas pernelyg apsunkintų tyrimą ir trukdytų jį baigti laiku.

c) Informacijos rinkimas ir išklausymas

Visos suinteresuotos šalys šiuo dokumentu yra raginamos pareikšti savo nuomonę, suteikti ne tik klausimyne prašomą informaciją ir pateikti papildomų įrodymų. Šią informaciją ir papildomus įrodymus Komisija turi gauti per šio pranešimo 6 dalies a punkto ii papunktyje nustatytą laiką.

Be to, Komisija gali suinteresuotas šalis išklausyti, jei jos pateikia prašymą, kuriame nurodo svarbias priežastis, dėl kurių reikėtų jas išklausyti. Šis prašymas turi būti pateiktas per šio pranešimo 6 dalies a punkto iii papunktyje nustatytą laiką.

d) Rinkos ekonomikos šalies pasirinkimas

Remiantis pamatinio reglamento 2 straipsnio 7 dalies a punktu, normaliosios vertės Kinijos Liaudies Respublikai nustatymui kaip tinkamą rinkos ekonomikos šalį numatyta pasirinkti Turkiją. Suinteresuotų šalių yra prašoma per šio pranešimo 6 dalies c punkte nustatytą laiką pareikšti pastabas apie šio pasirinkimo tinkamumą.

e) Rinkos ekonomikos statusas

Normalioji vertė Kinijos Liaudies Respublikos eksportuotojams/gamintojams, tvirtinantiems, kad jie dirba rinkos ekonomikos sąlygomis, t. y. atitinka pamatinio reglamento 2 straipsnio 7 dalies c punkte nustatytus reikalavimus, ir pateikusiems pakankamai įrodymų, nominalioji vertė bus nustatyta pagal pamatinio reglamento 2 straipsnio 7 dalies b punktą. Eksportuotojai/gamintojai, ketinantys pateikti tinkamai pagrįstus prašymus, turi tai padaryti per šio pranešimo 6 dalies d punkte nustatytą laiką. Komisija visiems skunde paminėtiems Kinijos Liaudies Respublikos eksportuotojams/gamintojams, eksportuotojų/gamintojų asociacijoms ir institucijoms išsiųs prašymo formą.

5.2. Bendrijos intereso įvertinimo procedūra

Remiantis pamatinio reglamento 21 straipsniu, tuo atveju, kai įtarimai taikius dempingą ir dėl to padarius žalą yra pagrįsti, priimamas sprendimas dėl to, ar taikant antidempingo priemones nebus pažeistas Bendrijos interesas. Dėl to Bendrijos pramonė, importuotojai, jiems atstovaujančios asociacijos ir naudotojams bei vartotojams atstovaujančios organizacijos gali per bendruosius šio pranešimo 6 dalies a punkto ii papunktyje nustatytus terminus pranešti apie save ir pateikti Komisijai informaciją, jei įrodo, kad tarp jų veiklos ir aptariamojo produkto yra objektyvus ryšys. Šalys, veikusios taip, kaip nurodyta pirmesniame sakinyje, gali reikalauti būti išklausytos ir per šio pranešimo 6 dalies a punkto iii papunktyje nustatytą laiką išdėsto jų išklausymo motyvus. Pažymėtina, kad į bet kokią pagal pamatinio reglamento 21 straipsnio nuostatas pateiktą informaciją bus atsižvelgta tik tada, kai pateikimo metu ji bus paremta faktiniais įrodymais.

6. Terminai

a) Bendrieji terminai

i) Skirti šalims paprašyti klausimyno arba kitų prašymo blankų

Klausimyno ar kitų prašymo blankų visos suinteresuotos šalys turėtų prašyti kuo greičiau, bet ne vėliau kaip po 15 dienų po šio pranešimo paskelbimo Europos Sąjungos oficialiajame leidinyje.

ii) Skirti šalims pranešti apie save, pateikti atsakymus į klausimyną ir visą kitą informaciją

Jei tyrimo metu atsižvelgiama į šalių prašymus (nusiskundimus), visos suinteresuotos šalys per 40 dienų nuo šio pranešimo paskelbimo Europos Sąjungos oficialiajame leidinyje, jei nenurodyta kitaip, turi pranešti apie save Komisijai, pateikti savo nuomones ir užpildytą klausimyną bei visą kitą informaciją (įskaitant pagrįstus reikalavimus dėl pamatinio reglamento 9 straipsnio 5 dalyje numatyto individualaus režimo). Atkreipiamas dėmesys į tai, kad pamatiniame reglamente nustatytų daugumos procedūrinių teisių įgyvendinimas priklauso nuo šalies pranešimo apie save per pirmiau nurodytą laiką.

Pavyzdžiui atrinktos kompanijos per šio pranešimo 6 dalies b punkto iii papunktyje nustatytą laiką privalo pateikti užpildytą klausimyną.

iii) Išklausymas

Visos suinteresuotos šalys gali būti Komisijos išklausytos per tą patį 40 dienų terminą.

b) Konkretus atrankos terminas

i) Šio pranešimo 5.1 dalies a punkto i papunktyje nurodytą informaciją Komisija turi gauti per 15 dienų nuo šio pranešimo paskelbimo Europos Sąjungos oficialiajame leidinyje, atsižvelgiant į tai, kad per 21 dieną nuo šio pranešimo paskelbimo Europos Sąjungos oficialiajame leidinyje Komisija ketina pasitarti su šalimis, kurios pageidauja būti įtrauktos į galutinės atrankos pavyzdį.

ii) Visą kitą informaciją, susijusią su 5.1 dalies a punkto ii papunktyje nurodyta pavyzdžio atranka, Komisija turi gauti per 21 dieną nuo šio pranešimo paskelbimo Europos Sąjungos oficialiajame leidinyje.

iii) Atrinktų šalių atsakymus į klausimyną Komisija turi gauti per 37 dienas nuo pranešimo apie jų atrinkimą.

c) Konkretus rinkos ekonomikos šalies atrinkimo laikas

Tyrime dalyvaujančios šalys gali norėti pateikti savo pastabas dėl Turkijos, kuria, kaip nurodyta šio pranešimo 5.1 dalies d punkte, kaip rinkos ekonomikos šalimi, yra numatyta remtis nustatant normaliąją vertę Kinijos Liaudies Respublikai, tinkamumo. Minėtas pastabas Komisija turi gauti per 10 dienų nuo šio pranešimo paskelbimo Europos Sąjungos oficialiajame leidinyje.

d) Konkretus prašymo suteikti rinkos ekonomikos statusą pateikimo laikas

Tinkamai pagrįstus prašymus suteikti šio pranešimo 5.1 dalies e punkte paminėtą rinkos ekonomikos statusą Komisija turi gauti per 15 dienų nuo šio pranešimo paskelbimo Europos Sąjungos oficialiajame leidinyje.

7. Raštu pateikiami prašymai ar informacija, atsakymai į klausimyną ir laiškai

Visi suinteresuotų šalių prašymai ar informacija turi būti pateikiami raštu (ne elektronine forma, nebent nurodyta kitaip, be to, turi būti nurodyta suinteresuotos šalies pavadinimas, adresas, elektroninio pašto adresas, telefono, fakso ir (arba) telekso numeriai). Visi raštiškai pateikiami dalykai, įskaitant šiame pranešime reikalaujamą informaciją, atsakymai į klausimyną ir laiškai, kuriuos suinteresuotos šalys pateikė konfidencialiai, žymimi žyma „Riboto naudojimo“ (4) ir, remiantis pamatinio reglamento 19 straipsnio 2 dalimi, kartu su jais pateikiamas nekonfidencialus variantas, pažymėtas žyma „Skirta suinteresuotoms šalims tikrinti“.

Komisijos adresas susirašinėjimui:

European Commission Directorate General for Trade Directorate B Office: J-79 5/16 B-1049 Brussels Faksas (32-2) 295 65 05 Teleksas COMEU B 21877.

8. Vengimas bendradarbiauti

Tais atvejais, kai kuri nors suinteresuota šalis atsisako suteikti informaciją ar per nustatytą laiką nesuteikia reikalingos informacijos arba smarkiai kliudo atlikti tyrimą, preliminarios ar galutinės, teigiamos ar neigiamos išvados gali būti daromos remiantis pamatinio reglamento 18 straipsnio nuostatomis ir turimais faktais.

Išsiaiškinus, kad kuri nors suinteresuota šalis pateikė melagingą arba klaidingą informaciją, į tokią informaciją neatsižvelgiama, o remiamasi turimais faktais. Jei suinteresuota šalis vengia bendradarbiauti arba bendradarbiauja tik iš dalies ir dėl to išvados grindžiamos turimais faktais, kaip nurodyta pamatinio reglamento 18 straipsnyje, rezultatai tai šaliai gali būti ne tokie palankūs, kokie būtų, jei ji būtų bendradarbiavusi.

9. Tyrimo tvarkaraštis

Pagal pamatinio reglamento 6 straipsnio 9 dalį tyrimas baigiamas per 15 mėnesių nuo šio pranešimo paskelbimo Europos Sąjungos oficialiajame leidinyje. Pagal pamatinio reglamento 7 straipsnio 1 dalį laikinosios priemonės gali būti nustatytos ne vėliau kaip po 9 mėnesių nuo šio pranešimo paskelbimo Europos Sąjungos oficialiajame leidinyje.

(1) OL L 56, 1996 3 6, p.1. Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(2) Remiantis pamatinio reglamento 17 straipsnio 3 dalies nuostatomis individualius (dempingo) skirtumus prašo nustatyti į pavyzdį neįtrauktos kompanijos, pagal pamatinio reglamento 9 straipsnio 5 dalį ne rinkos ekonomikos šalys reikalauja individualaus režimo ir pagal pamatinio reglamento 2 straispnio 7 dalies b punktą – kompanijos gali pretenduoti į rinkos ekonomikos statusą. Atkreipkite dėmesį, kad reikalaujant individualaus režimo prašymą būtina pateikti pagal pamatinio reglamento 9 straipsnio 5 dalį, o pretenduojant į rinkos ekonomikos statusą – pagal pamatinio reglamento 2 straipsnio 7 dalies b punktą.

(3) Apie atitinkamų kompanijų reikšmę žr. Komisijos reglamento (EEB) Nr. 2454/93 dėl Bendrijos muitinės kodekso įgyvendinimo (OL L 253, 1993 10 11, p. 1) 143 straipsnyje.

(4) Tai reiškia, kad dokumentas yra skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį. Pagal Tarybos reglamento (EB) Nr. 384/96 (OL L 56, 1996 3 6, p. 1) 19 straipsnį ir PPO susitarimo dėl GATT 1994 VI straipsnio įgyvendinimo (Antidempingo susitarimas) 6 straipsnį tai yra įslaptintas dokumentas.